KOMISIJOS REGLAMENTAS (EB) Nr. 416/2007
2007 m. kovo 22 d.
dėl pranešimų kapitonams techninių specifikacijų, nurodytų Europos Parlamento ir Tarybos direktyvos 2005/44/EB dėl suderintų upių informacijos paslaugų (UIP) Bendrijos vidaus vandens keliuose 5 straipsnyje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 7 d. Europos Parlamento ir Tarybos direktyvą 2005/44/EB dėl suderintų upių informacijos paslaugų (UIP) Bendrijos vidaus vandens keliuose (1), ypač į jos 5 straipsnį,
kadangi:
(1)
Pagal Direktyvos 2005/44/EB 1 straipsnį turi būti sukurtos ir įdiegtos suderintos, sąveikios ir atviros upių informacijos paslaugos (UIP).
(2)
Pagal Direktyvos 2005/44/EB 5 straipsnį turi būti nustatytos pranešimų kapitonams techninės specifikacijos.
(3)
Pranešimų kapitonams techninės specifikacijos turi būti pagrįstos direktyvos II priede išdėstytais techniniais principais.
(4)
Pagal Direktyvos 2005/44/EB 1 straipsnio 2 dalį techninėse specifikacijose turi būti atsižvelgta į atitinkamų tarptautinių organizacijų atliktą darbą.
(5)
Be to, jose turi būti atsižvelgta į pranešimų kapitonams ekspertų grupės, sudarytos iš kompetentingų institucijų pranešimų kapitonams sistemai įdiegti skirtų atstovų, kitų valstybinių įstaigų oficialių atstovų ir stebėtojų iš pramonės sektoriaus, atliktą darbą.
(6)
Techninės specifikacijos, kurioms taikomas šis reglamentas, atitinka dabartinį techninio meistriškumo lygį. Sukaupus Direktyvos 2005/44/EB taikymo patirties, taip pat atsižvelgiant į technikos pažangą ateityje, gali reikėti padaryti numatytus techninių specifikacijų pakeitimus, kaip numatyta Direktyvos 2005/44/EB 5 straipsnio 2 dalyje; keičiant technines specifikacijas būtina atsižvelgti į pranešimų kapitonams ekspertų grupės atliktą darbą.
(7)
Techninių specifikacijų projektą išnagrinėjo Direktyvos 2005/44/EB 11 straipsnyje nurodytas komitetas.
(8)
Šiame reglamente numatytos priemonės atitinka Direktyvos 2005/44/EB 11 straipsnyje nurodyto komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas nustato pranešimų kapitonams technines specifikacijas. Techninės specifikacijos išdėstytos šio reglamento priede.
2 straipsnis
Šis reglamentas įsigalioja kitą dieną po paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 22 d.